《三姝媚 寒食梵王渡园作》
清代·朱祖谋

閒芳明倦眼。殢馀寒林亭，冶春过半。笑靥临池，有露桃依旧，避人妆面。

伫立妍香，花信与、东风俱换。野水鳞鳞，不上金杯，茗怀深浅。

随地登楼能惯。便冷节相携，暗愁轻遣。报答风光，要水漘烟次，小诗寻遍。

软脚行芳，明月事、筇枝先懒。坐久夕阳逾好，归轮漫转。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。